《长句十六韵奉寄权都事》
明代·唐桂芳

潦倒年踰五十三，树犹如此我何堪。羞将出处传书简，祗把须眉照石潭。

天上有花徒妄想，床头无酒肯沈酣。荷衣野制绲为带，竹粉儒冠铁作簪。

自分病怀常琐琐，忍听蛮语久諵諵。异端梵典非瞠后，吾道诗书是指南。

此日老夫谁比数，向来多士饱曾参。每添亡国千行泪，敢念慈亲三寸甘。

散朗沗同嵇绍面，清狂未许阿戎谈。綵云笔下朝题凤，白苧歌前夜扫蚕。

丞相远闻劳仄席，郎官何事若停骖。手麾敌垒喧翻鼓，威镇长江气吐镡。

马齧短莎风骀荡，莺啼细柳雨䰐鬖。春生野艇新尝荻，水足圩田好种蚶。

俊伟声名那可并，清高文字未宜探。白头晚节无馀事，只愿兴修礼晦庵。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。